MotoGP-kampioen sterf ná ongeluk | Maroela Media
MotoGP-kampioen sterf ná ongeluk
Nicky Hayden. Foto: (AP Photo/Manu Fernandez, File)
Nicky Hayden, voormalige Amerikaanse MotoGP-kampioen, is dood nadat hy verlede week deur ŉ motor in Italië getref is terwyl hy fiets gery het.
Die Italiaanse hospitaal waar hy behandeling ontvang het ná die voorval, het sy dood bevestig.
Hayden is Woensdag deur ŉ motor raakgery terwyl hy op sy trapfiets geoefen het naby die kusdorpie Riccione. Hy het erge breinskade en borsbeserings in die ongeluk opgedoen.
Volgens ŉ verklaring van die Honda World Superbike Team was Hayden se verloofde, Jackie, asook sy ma en broer langs sy bed tydens sy dood.
Hayden, ook bekend as “The Kentucky Kid”, het die MotoGP in 2006 gewen en het sedert verlede jaar vir Team Honda gery.
Tommy Hayden, Nicky se broer, het die publiek bedank vir boodskappe van ondersteuning. “Dit is ŉ groot troos om te weet dat Nicky soveel mense se lewens op só ŉ positiewe wyse aangeraak het.”
Die bestuurder van die motor, ŉ 29-jarige man, word intussen ondersoek vir roekelose bestuur.
[Video] Talle sterf in ontploffing tydens konsert
RIV69 · 1 jaar gelede
Werklik tragies, ek was ‘n groot ondersteuner van Nicky Hayden sedert hy in die Amerikaanse AMA opgang gemaak het, toe na MotoGP waar hy in 2006 as Wêreldkampioen gekroon is en later in die Wêreld-Superfietsklas kompiteer het. Dat hy juis sy lewe op ‘n trapfiets moet verloor is hartverskeurend. Sterkte aan sy verloofde, familie en vriende – sy glimlag en sportmangees sal my bybly. RIV 69
Ons verloor ‘n groot ster.Altyd kompeterend !
Onwillekeurig dink ek ook aan Schumacher. Hierdie ongeluk is weereens ‘n bewys dat motor-/motorfietsrenne nie so gevaarlik is waar daar behoorlike kontrole is oor omstandighede. Daarom gaan dit my verstand ten bowe wanneer daar in strate en paaie gejaag word soos mal derduiwels. Daar is renbane en gaan toets jou ‘vernuf’ daar waar jy gou genoeg gaan uitvind dat jy nie so watwonders is.
Hier waar ek bly sukkel ek maar tussen die klippe deur van grondstrate wat in ‘n bedenklike toestand is met my fiets eerder as om die hoofstraat te trotseer waar jy doodgery gaan word. Nou is dit ook so dat Italië seker nie derdewêrelds is soos ons.
Ek sien hy was maar 35 jaar oud. Sterkte aan sy naasbestaandes.
Bittergal · 1 jaar gelede
Ai, regtig tragies.